Predkladacia správa

Ministerstvo práce, sociálnych vecí a rodiny SR predkladá na rokovanie vlády SR materiál „Informácia o dobudovaní a sfunkčnení riadiacich orgánov sektorového operačného programu Ľudské zdroje, jednotného programového dokumentu NUTS II – Bratislava Cieľ 3 a iniciatívy ES EQUAL“ nadväzne na uznesenie vlády SR č. 678/02/B.2. 

V rámci predvstupovej prípravy Slovenskej republiky na využívanie štrukturálnych fondov bolo v priebehu kalendárneho roka 2002 prijatých viacero uznesení v tejto oblasti a zintenzívnilo sa  monitorovanie stavu pripravenosti riadiacich orgánov programových dokumentov spolufinancovaných zo štrukturálnych fondov a Kohézneho fondu nielen zo strany vlády SR ale predovšetkým zo strany Európskej komisie.

Vybudovanie funkčných a výkonných riadiacich orgánov s vysokým stupňom odbornej pripravenosti je jedna z podmienok pre úspešné čerpanie prostriedkov štrukturálnych fondov Európskych spoločenstiev. Z uvedeného dôvodu MPSVR SR v ostatnom období kladie veľký dôraz na dosiahnutie požadovaného stavu a problematika prípravy a budovania kvalitných administratívnych štruktúr bude jednou z priorít MPSVR SR aj v roku 2003. 

Predkladaný materiál podáva informáciu o pokroku, ktorý bol dosiahnutý v priebehu roka 2002 pri budovaní administratívnych štruktúr a plnení úloh, vyplývajúcich pre MPSVR SR z titulu funkcie riadiacich orgánov pre sektorový operačný program Ľudské zdroje, jednotný programový dokument NUTS II – Bratislava Cieľ 3 a iniciatívu ES EQUAL . 

Materiál nemá finančný, ekonomický,  enviromentálny vplyv, ani  vplyv na zamestnanosť.  

	Na základe Metodického pokynu na prípravu a predkladanie materiálov na rokovanie vlády SR, čl. 3.1.5 uvedený materiál nebol predložený na pripomienkové konanie, nakoľko ide o informatívny materiál, ktorý vláda SR berie na vedomie.